Vladimir Putin a spus, pentru prima dată, că liderul opoziției Aleksei Navalnîi urma să fie eliberat din închisoare, în cadrul unui schimb de prizonieri, chiar înainte de moartea sa.
Putin a susținut o conferință de presă, după alegerile prezidențiale, în care a spus că Navalnîi urma să fie eliberat în schimbul unor cetățeni ruși care erau închiși în Occident. Duminică a fost prima dată când Putin a rostit numele opozantului, informează G4media.
"În ceea ce îl priveşte pe domnul Navalnîi, el nu mai este în viaţă. Este un eveniment trist. Din păcate, s-a întâmplat ce s-a întâmplat. Dar se întâmplă, nu ai ce să faci în această privinţă, asta este viaţa", a declarat Putin.
Leonid Volkov, fostul colaborator apropiat al lui Aleksei Navalnîi, a numit "cinică" declarația lui Putin, la o lună de la moartea opozantului. El a spus că președintele rus și-a ucis adversarul și îl descrie pe Putin drept "o insectă care se hrăneşte cu sânge".
Aleksei Navalîi a murit, la 47 de ani, într-o colonie penală din regiunea arctică, în 16 februarie. Încă nu se cunosc circumstanțele în care acesta a murit. El a supraviețuit, în 2020, unei tentative de otrăvire. Soția liderului opoziției susține că Navalnîi a fost omorât în penitenciar.